17 vas na hul staatskantoor aan die brand steekArgieffoto Altesaam 17 verdagtes sal na verwagting Woensdag in die Mmabatho-landdroshof in Noordwes verskyn op aanklagte van brandstigting. Dit volg na hulle glo die hoof van die departement van ekonomiese sake in Noordwes se kantoor aan die brand gesteek het. Kapt. Tlangelani Rikhotso, woordvoerder van die polisie, sê die Valke saam met lede van die polisie se speurdiens, misdaadintelligensie en taktiese reaksiespan, het die 17 verdagtes Dinsdag in die Ramosadi-nedersetting, digby Mahikeng in Noordwes, in hegtenis geneem. Rikhotso sê die groep boosdoeners het na bewering na die departement van ekonomiese sake se kantoor gegaan om die hoof te soek. Nadat hulle ingelig is dat die hoof nie daar is nie, het hulle glo sy kantoor aan die brand gesteek. Rikhotso sê dit word beweer dat die brandstigting met tenderonreëlmatighede verband hou.